b'\n_START_ARTICLE_\nPo\xc5\xa1tar (film)\n_START_SECTION_\nZgodba\n_START_PARAGRAPH_\nPesnik Pablo Neruda, ki je moral zbe\xc5\xbeati iz \xc4\x8cila, je v za\xc4\x8detku 50. let potoval in bival v Evropi. Nekaj \xc4\x8dasa je prebil tudi v vili zgodovinarja Edwina Ceria na takrat \xc5\xa1e ribi\xc5\xa1kem in \xc5\xa1e ne mondenem (npr. zaradi mo\xc4\x8dno okrnjene oskrbe z vodo) italijanskem otoku Procida. Ker se je zaradi njega mo\xc4\x8dno pove\xc4\x8dal promet s po\xc5\xa1tnimi po\xc5\xa1iljkami, je tamkaj\xc5\xa1nja po\xc5\xa1ta zaposlila dodatnega pismono\xc5\xa1o, ki bi razna\xc5\xa1al po\xc5\xa1to izklju\xc4\x8dno Nerudi. Delo dobi srame\xc5\xbeljivi Mario Ruoppolo, sin revnega ribi\xc4\x8da. S\xc4\x8dasoma se z Nerudo spoprijateljita in pesnik ga navdu\xc5\xa1i nad poezijo in mu pomaga osvojiti najlep\xc5\xa1o va\xc5\xa1\xc4\x8danko, kr\xc4\x8dmarico Beatrice Russo. Kmalu po poroki, kjer je kljub za\xc4\x8detnemu duhovnikovemu nasprotovanju (zaradi \xc2\xbbneprimernega\xc2\xab\xc2\xa0opusa in komunisti\xc4\x8dnega prepri\xc4\x8danja) bil pri\xc4\x8da, Neruda izve za padec Videlovega re\xc5\xbeima in se vrne v \xc4\x8cile. Mario, ki sedaj dela v kuhinji ta\xc5\xa1\xc4\x8dine kr\xc4\x8dme, pazljivo spremlja novice o Nerudi. Ker ga le ta v intervjujih nikdar izrecno ne omeni, vsi mislijo, da ga je \xc5\xbee pozabil, le Mario trdno verjame v nasprotno, ob\xc4\x8dasno razmi\xc5\xa1lja o preselitvi v \xc4\x8cile in svojega bodo\xc4\x8dega sina kljub \xc5\xbeeninemu nasprotovanju poimenuje Pablito. \xc4\x8cez nekaj let ga Neruda res obi\xc5\xa1\xc4\x8de na otoku, kjer izve, da je bil Mario le nekaj dni pred sinovim rojstvom ubit v neredih na nekem komunisti\xc4\x8dnem shodu, kjer bi moral recitirati svojo pesem, posve\xc4\x8deno Nerudi.\n_START_SECTION_\nNagrade\n_START_PARAGRAPH_\nSkladatelj Luis Enr\xc3\xadquez Bacalov je leta 1995 prejel oskarja za najbolj\xc5\xa1o izvirno filmsko glasbo. Poleg tega je bil film nominiran \xc5\xa1e za najbolj\xc5\xa1o mo\xc5\xa1ko glavno vlogo (Massimo Troisi), najbolj\xc5\xa1o re\xc5\xbeijo, najbolj\xc5\xa1o fotografijo in za najbolj\xc5\xa1i prirejen scenarij.'